I løpet av siste stortingsperiode økte representantenes lønn fra 836.579 kroner til 928.602 kroner, og veksten ser ikke ut til å avta, skriver Dagsavisen torsdag.

Statistisk sentralbyrås (SSB) prognoser for lønnsvekst de kommende årene viser at stortingsrepresentantene vil nå én million kroner i lønn i 2020. Det eksakte tallet er 1.026.549 kroner, skriver avisen.

Finanspolitisk talsperson for Sosialistisk Venstreparti (SV), Kari Elisabeth Kaski, stiller seg kritisk til representantenes lønnsvekst.

– I fjor foreslo vi at lønnsdannelse for stortingsrepresentanter frikobles fra prosentveksten. Vår lønn vokser mer enn for folk flest, og det øker forskjellene. Stortingsrepresentantene blir da del av en lønnselite, som sammen med resten av samfunnseliten drar fra alle andre, sier hun til Dagsavisen.

For å hindre at lønnsavstanden mellom representantene og folk flest øker ytterligere, ønsker SV et kronetillegg som tar utgangspunkt i den årlige lønnsveksten.